Twee sterf in tref-en-trap-ongelukkeDie ongelukstoneel in Pinetown. Foto: Rescue Care Twee mense is dood en drie ander beseer in twee tref-en-trap-ongelukke in onderskeidelik Pinetown en Pietermaritzburg in KwaZulu-Natal. In een van die voorvalle is ŉ man dood nadat sy voertuig in Pinetown met ŉ vragmotor gebots en die vragmotor glo van die ongelukstoneel weggery het. Garrith Jamieson, woordvoerder van Rescue Care-paramedici, het gesê die ongeluk het Saterdag op die hoek van die Hans Dettmans-snelweg en Wiltshireweg gebeur. Paramedici is omstreeks 17:30 na die toneel ontbied waar hulle die wrak van die motor aangetref het. “Die motor en die vragmotor het in die kruising gebots en die vragmotor het die toneel verlaat. Paramedici het gevind die bestuurder van die voertuig het ernstige beserings opgedoen en is reeds voor hul aankoms op die toneel oorlede,” het Jamieson gesê. Hy het bevestig die polisie ondersoek die ongeluk. In die tweede voorval het twee voertuie omstreeks 01:00 Sondag op die hoek van Longmarket- en West-strate in Pietermaritzburg gebots. Volgens Werner Vermaak, kommunikasiebestuurder van ER24, was ŉ man in een van die wrakke van die voertuig vasgekeer. Hy is op die toneel dood verklaar. “Drie insittendes van die ander voertuig is vir hul beserings behandel voordat hulle na ŉ hospitaal gehaas is. Omstanders het aan die paramedici gesê die bestuurder van die tweede voertuig het die toneel verlaat voordat die nooddienste opgedaag het,” het Vermaak gesê.